title: Malus
text: Este articlo tracta sobre a especie d'árbol dita manzanera. Pa atros emplegos se veiga Manzanera (desambigación).
  
  Malus ye un chenero d'árbols y arbustos caducifolios d'a familia Rosaceae, en a subfamilia Maloideae, conoixius popularment como manzaneras u mazaneras. O chenero contiene qualques especies que se cautiva ta la obtención de a suya fruita, a manzana.
  
  O chenero cuenta con especies autoctonas en as zonas fridas d'Europa, Asia y Nordamerica, que producen hibridos con qualque facilidat. A especie más conoixida d'o chenero ye Malus domestica, a manzanera domestica, que en a suya forma actual tiene acervo chenetico de Malus sieversii (Asia central), Malus baccata (Siberia) y Malus sylvestris (Europa), de forma que no s'ha puesto establir a suya procedencia cheografica orichinal. Manimenos, bell autor sinyala a M. sieversii como l'antipasada más probable d'as manzaneras de cultura.
  
  Descripción
  
  As especies de Malus son arbustos u árbols menudos, no guaire alters, que nomás en os exemplars viellos arriban a fer 6 u 7 metros d'altaria. Con freqüencia se fan con l'aspecto d'arbustos, pus gosan dar muitos verdugos dende a base, que en as manzaneras domesticas se saca ta amillorar o creiximiento d'o tranco principal.
  
  A crosta ye lisa, de color escura. As follas son simples, con peciolo y ovaladas, en qualques casos lobuladas, y tienen a ladera aserrada. A sobén son pilosas, de tacto suau, con a reversa tomentosa, de color blanquinyosa por a firme presencia de tomento.
  
  As flors son simples, pentameras, con 5 sepalos y 5 petalos de forma arronchadeta, blancos u rosaus. Os estambres bailan d'entre una quincena y una cinqüentena, en numero multiplo de 5 (tot en a flor ye pentamero), y son luengos y con l'antera de color amariella viva.
  
  A manzana, a fruita d'a manzanera, ye un pseudofruito de tipo pomo. Se forma por o creiximiento y maduración d'o receptaclo a on que se sustenta os verticilos florals mientres a flor ye flor, tot rodeyando l'ovario infero quan s'ha fecundau, y que se cierra por a part apical con os 5 sepalos que forman o caliz floral, que ye persistent en o fruito, y que qualsiquiera puet observar como a roseta pentamera vestichial que queda en o "cul" (o extrimo oposau a'l rabet) de a manzana madura.
  
  Fitonimia
  
  En Aragón, se conoix a istes árbols mayoritariament por o fitonimo de «manzaneras», voz con a qual se les designa en aragonés y tamién en o castellano d'Aragón, que en tiene un fuerte substrato. Manzanera dimana de «manzana», y o nombre d'ista fruita viene d'o latín <(MALA) MATTIANA, que designa a una variedat concreta d'ista fruita, conoixida en cheneral como <MALA, caso declinativo de <MALU(S).
  
  O termin manzana pareix que ye una evolución de «mazana» (<MATTIANA), una forma antiga que no s'ha documentau en l'aragonés vivo sique en a fabla d'as vals d'Echo y d'Ansó, en a parte nord-occidental de a Chacetania. Manzana, por contra, s'ha documentau extensament en aragonés en a resta de a cheografía. Os derivaus de <MATTIANA son comuns en tot o grupo evolutivo d'as luengas iberorromanicas, en contraposición con as derivadas de <POMMU que s'ha preferiu en os grupos occitanorromanico (catalán y occitano) y galorromanico (francés). Tanto «manzana» como «mazana» existiban mesmo en castellano antigo.
  
  A sola excepción lexica a isto, en o dominio de l'aragonés, ye a forma benasquesa «poma» (lat. <POMMA), y a conseqüent forma «pomera» ta referir-se a l'árbol que da las ditas «pomas». Se tracta, pues, d'una forma local no cheneralizable a tot l'aragonés y que no queda guaire claro, conoixendo as particularidatz de o dialecto d'a val de Benás, si no ye un catalanismo lexico.
  
  Imáchens
  
  Se veiga tamién
  Manzana.
  Manzanyón.
  Pyrus.
  Pera.
  Árbol fruital.
  
  Referencias
  
  Vinclos externos
  
  Maloideae